|  |
| --- |
| GODIŠNJI PLAN RADA LUKE PLOČE ZA 2024. GODINU S FINANCIJSKIM PLANOM  |
|  |
| LUČKA UPRAVA PLOČE |

15. PROSINCA 2023.

SADRŽAJ

1. Uvod .................................................................................................................3
2. O ustanovi………………………………………………………………………………………………………..3
3. Osnovne smjernice poslovanja Lučke uprave Ploče u 2024. godini………………..….5
4. Financijski plan za 2024. i projekcije za 2025. i 2026. godinu.............................10
5. Obrazloženje financijskog plana za razdoblje 2024.-2026… ……………..…….........17
6. UVOD

Obveza izrade godišnjeg plana rada luke propisana je člankom 92. Zakona o pomorskom dobru i morskim lukama („Narodne novine“, broj 83/2023), a sukladno članku 17. stavku 1., točki 1. Statutu Lučke uprave Ploče donosi ga Upravno vijeće na prijedlog ravnatelja. Sastavni dio godišnjeg plana rada luke je financijski plan Lučke uprave Ploče za 2024. s projekcijama za 2025. i 2026. godinu usvojen na 176. sjednici Upravnog vijeća dana 27.09.2023. godine i donesen na 19. sjednici Hrvatskog sabora dana 30.11.2023. godine.

Ciljevi i aktivnosti u godišnjem planu rada luke Ploče su u skladu sa strateškim dokumentima Ministarstva mora, prometa i infrastrukture. U Strategiji prometnog razvoja Republike Hrvatske za razdoblje od 2017. do 2030., luka Ploče prepoznata je kao jedna od glavnih strateških luka Republike Hrvatske, a odlikuje se dobrim geostrateškim i prometnim položajem i ima najveći tržišni potencijal za prekrcaj tereta. Iznimno je važna za gospodarstvo susjedne Bosne i Hercegovine budući da je luka glavni pomorski prilaz Bosni i Hercegovini. Općim mjerama iz Strategije naglašena je potreba ulaganja u razvoj i modernizaciju, sigurnost i sigurnosnu zaštitu, te održavanje luka i lučke infrastrukture. Specifičnim mjerama (M9) Strategije prometnog razvoja Republike Hrvatske za razdoblje od 2017. do 2030., daljnji razvoj luke Ploče bit će usredotočen na specijalizaciju prometa kontejnerskih, rasutih, a osobito tekućih tereta s obzirom na iskazan interes tržišta, te tehničku dokumentaciju s potvrdama glavnog prometa. U vremenskom okviru ove Strategije luka Ploče bi se trebala razvijati u skladu s razvojem iz prethodnih godina. Luka ima oko 60 hektara zemlje na raspolaganju za budući razvoj. Iako je izvan okvira ove strategije, potrebno je napomenuti da je uspjeh ove luke izravno povezan s razvojem cestovne i željezničke infrastrukture u Republici Bosni i Hercegovini. Daljnje analize utvrdit će isplativost ovih mjera i odrediti njihov prioritet uzimajući u obzir zahtjeve zaštite okoliša, stvarne potrebe te potencijal prema očekivanoj potražnji.

1. O USTANOVI

Lučka uprava Ploče je javna ustanova osnovana Odlukom Vlade Republike Hrvatske o osnivanju Lučke uprave Ploče (»Narodne novine«, br. 19/97, 139/97, 18/99 i 140/12, 31/2017) od 13. veljače 1997. godine radi upravljanja, izgradnje i korištenja Luke Ploče kao luke otvorene za javni promet od osobitog (međunarodnog) gospodarskog interesa za Republiku Hrvatsku. Lučko područje luke Ploče nad kojim se proteže nadležnost Lučke uprave Ploče čini bazen Ploče i bazen Metković. U predmetnoj Odluci se navodi da Lučka uprava Ploče odgovara za svoje obveze cijelom svojom imovinom, a Republika Hrvatska odgovara solidarno i neograničeno za obveze Lučke uprave. Zakonska osnova poslovanja je spomenuta Odluka Vlade RH, Zakon o pomorskom dobru i morskim lukama (»Narodne novine«, broj 83/2023) i Statut Lučke uprave Ploče.

Lučkom upravom Ploče upravlja ravnatelj i Upravno vijeće koje imenuje Vlada Republike Hrvatske. Resorno ministarstvo je Ministarstvo mora, prometa i infrastrukture. Poslovanje Lučke uprave Ploče se vrši kroz Ured ravnatelja, četiri sektora i jednu samostalnu službu. Ukupan broj zaposlenih je 34.



*Slika 1. Organizacijska struktura Lučke uprave Ploče*

Djelatnost Lučke uprave Ploče je upravljanje i korištenje luke Ploče otvorene za javni promet od osobitog (međunarodnog) gospodarskog interesa za RH, a obavlja se kao javna služba.

Lučka uprava Ploče u okviru svoje nadležnosti obavlja sljedeće poslove:

* osigurava strateški razvoj i konkurentnost luke
* osigurava gradnju i održavanje lučke podgradnje
* osigurava stručni nadzor nad građenjem, održavanjem, upravljanjem i zaštitom lučkog područja (lučke podgradnje i nadgradnje)
* osigurava trajno i nesmetano obavljanje lučkog prometa, tehničko-tehnološkog jedinstva i sigurnosti lučkog područja za plovidbu i održavanje reda u luci
* osigurava prihvat otpada s plovnih objekata i predaju otpada osobi koja obavlja djelatnost gospodarenja otpadom, sukladno propisu kojim se uređuje gospodarenje otpadom
* usklađuje i nadzire rad koncesionara na lučkom području
* daje koncesiju i posebnu upotrebu
* druge poslove utvrđene Zakonom o pomorskom dobru i morskim lukama.

Dugoročni cilj Lučke uprave Ploče je stvaranje preduvjeta za transformaciju luke iz pretovarne luke u regionalni logistički centar u kojem će se osim primjene suvremenih tehnologija pretovara pružati razne distribucijske i dodatne usluge na robama koje prometuju kroz luku. Usmjerenost na osiguranje uvjeta za stvaranje održivog sustava lučkog upravljanja, temeljenog na sustavu upravljanja kvalitetom i sustavu upravljanja zaštitom okoliša, čime će se osigurati preduvjeti da luka Ploče bude ravnopravan sudionik europskog tržišta. Cilj poslovanja Lučke uprave Ploče je učinkovito upravljanje lučkim područjem luke Ploče.

1. OSNOVNE SMJERNICE POSLOVANJA LUČKE UPRAVE PLOČE U 2024. GODINI

Financijskim planom za 2024. godinu predviđena su ukupna sredstva Lučke uprave Ploče u iznosu od 14.002.906 eura. Kao i prethodnih godina, najveći izazov prilikom izrade financijskog plana i plana rada za sljedeću godinu predstavlja planiranje budućeg prometa tereta kroz luku imajući pritom u vidu nestabilno gospodarsko okruženje u susjedstvu kao i globalnu nepredvidivost robnih tijekova. Situaciju dodatno otežava ruska agresija na Ukrajinu što ima za posljedicu promjene u kretanju robnih tijekova. Budući da se preko luke Ploče tradicionalno prometuje burzovnim robama (aluminij, ugljen, željezna ruda, čelik, koks, glinica, naftni derivati i dr.) koji su i baza industrijske proizvodnje u susjednoj Bosni i Hercegovini, utoliko kretanje ovih roba na svjetskim tržištima značajno utječe na promet roba preko luke Ploče.

U pogledu ostvarenih količina prometa u prvih jedanaest mjeseci 2023. godine može se istaknuti da je ukupni promet za oko 12% manji u odnosu na rekordnu 2022. godinu. Generalni tereti bilježe pad od 17%, promet rasutih tereta je manji za 19% dok tekući tereti bilježe rast od 17%. Ukupna količina tereta koja je prekrcana u prvih jedanaest mjeseci 2023. godine iznosi 4.417.691.072 tona u odnosu na 5.015.062.056 tona koje su prekrcane u prvih jedanaest mjeseci 2022. godine.

Posebno naglašavamo da se u prvih jedanaest mjeseci 2023. godine bilježi rast prometa kontejnera od 46%, tako da je u prvih jedanaest mjeseci prekrcano 29.646 TEU jedinica u odnosu na 20.253 TEU jedinice u 2022. godini. Ovi rezultati svakako su ohrabrujući, no moramo istaknuti da se još uvijek radi o relativno malim brojkama u odnosu na naše kapacitete i očekivanja, tako da je i dalje potrebno nastaviti sa aktivnostima u pogledu povećanja prometa kontejnera preko luke Ploče. U tom smislu i u 2024. godini nastavljaju se radovi jaružanja na održavanju i proširenju prilaznog kanala kao i na okretištu za brodove između obale 5. i otočića Gubavac, a sve to u svrhu mogućnosti prihvata većih kontejnerskih brodova tzv. Matica što bi u konačnici pridonijelo značajnijem povećanju prometa kontejnera preko luke Ploče.

Promet tekućih tereta bilježi stalni rast posljednjih godina tako da je 2022. godine ostvaren rekordni promet od 1.103.340,885 tona što je bilo 29% više u odnosu na prethodnu godinu. U prvih jedanaest mjeseci 2023. pretovareno je 1.131.609.386 tona u odnosu na 967.091.089 tona koje su pretovarene u istom razdoblju 2022. godine. Očigledno je da promet tekućih tereta bilježi stalni rast posljednjih godina što je svakako posljedica i značajnih ulaganja koncesionara ATT d.o.o.

|  |  |  |  |
| --- | --- | --- | --- |
| **FIZIČKI OBIM PROMETA:** | **I - XII.2022. g.** | **I - XII.2021. g.** | **INDEX** |
| A) GENERALNI TERETI | 563.801.070 | 494.242.263 | 114 |
| B) RASUTI/SIPKI TERETI | 3.899.544.157 | 2.533.648.161 | 154 |
| C) TEKUĆI TERETI | 1.103.340.885 | 856.700.274 | 129 |
| **UKUPNO** | 5.566.686.112 | 3.884.590.698 | 143 |
| **PROMET KONTEJNERA U TEU** | 22.047 | 21.692 | 102 |

*Tablica 1. Usporedni prikaz po vrstama tereta 2021./2022.*

|  |  |  |  |
| --- | --- | --- | --- |
| **FIZIČKI OBIM PROMETA:** | **I - XI.2023. g.** | **I - XI.2022. g.** | **INDEX** |
| A) GENERALNI TERETI | 429.425.779 | 519.856.467 | 83 |
| B) RASUTI/SIPKI TERETI | 2.856.655.907 | 3.528.114.500 | 81 |
| C) TEKUĆI TERETI | 1.131.609.386 | 967.091.089 | 117 |
| **UKUPNO** | 4.417.691.072 | 5.015.062.056 | 88 |
| **PROMET KONTEJNERA U TEU** | 29.646 | 20.253 | 146 |

*Tablica 2. Usporedni prikaz po vrstama tereta 2022./2023.*

Procjena fizičkog prometa i prihoda za 2024. godinu temelji se na podacima o očekivanom prometu dostavljenom od strane koncesionara kao i vlastitom istraživanju tržišta. Najvažniji koncesionari/ korisnici (Luka Ploče d.d., Adriatic tank terminals d.o.o., Naftni terminali federacije d.o.o., Top Logistics d.o.o.) su temeljem vlastitih poslovnih projekcija iskazali očekivane procjene prometa, temeljem kojih su stručne službe Lučke uprave Ploče napravile izračune prihoda temeljenih uglavnom na lučkim pristojbama i koncesijskim naknadama. Ukupno gledano, u 2024. godini očekuje se promet preko luke Ploče na razini od oko 4.300.000,00 tona. Vrlo je nezahvalno procjenjivati što će se događati sa prometom u idućim godinama. Na osnovu prikupljenih informacija u okviru lučke zajednice i praćenja relevantnih globalnih izvora, procjenjujemo da će se nastaviti trendovi koji su započeti nakon početka ratnog sukoba na teritoriju Ukrajine. Naime, zbog situacije što su luke na sjeveru Europe dale prioritet vlastitim potrebama za termalnim ugljenom kao i zbog nesigurnosti na području Crnog mora značajno je povećan promet tereta u južnim lukama pa tako i u luci Ploče. U ovom trenutku, procjenjujemo da će u idućoj godini promet rasutih tereta zadržati ovogodišnju razinu što je otprilike nešto manje od tri milijuna tona godišnje. Međutim, evidentno je da je zbog stabilizacije tržišta opskrbe zemnim plinom došlo do manje potražnje za termalnim ugljenom kod lučkih klijenata u Italiji. Isto tako, u tekućoj godini bilježimo smanjenje industrijske aktivnosti kod naših tradicionalnih partnera Aluminij-Mostar i željezara Zenica.

*Grafikon 1. Očekivani promet po strukturi tereta*

*Grafikon 2. Očekivani prihodi u 2024. po segmentima*

U segmentu tekućih tereta u nadolazećim godinama očekuje se značajan porast prometa što bi moglo postati jedna od najvažnijih okosnica poslovanja luke. Ovlaštenik koncesije za izgradnju i upravljanje terminalom za tekuće terete je kompanija ATT d.o.o. čiji je jedan od osnivača globalna kompanija VTTI koja posluje u brojnim državama širom svijeta i vlasnički je povezana sa kompanijom VITOL koja je jedna od vodećih svjetskih kompanija u segmentu eksploatacije, prerade i trgovine naftom i naftnim derivatima. Dolazak globalnih igrača u luku Ploče pozitivan je signal i drugim ulagačima posebno sa aspekta velikih slobodnih površina na području luke pogodnih za nove projekte i investicije. U 2019. godini je završena i puštena u rad druga faza novog terminala za tekuće terete kapaciteta 60.000 m3. Radovi na izgradnje treće faze kapaciteta dodatnih 60.000 m3 završeni su i stavljeni u upotrebu u rujnu 2021. godine. Ukupni kapacitet terminala za tekuće terete koji se planira izgraditi na području luke Ploče je 350.000 m3 za čiste naftne derivate i 65.000 m3 za ukapljeni naftni plin. Cjelokupna vrijednost investicije procjenjuje se na oko 170 milijuna eura.

Potpunom realizacijom ovih kapaciteta može se očekivati ukupni godišnji promet od oko 4 milijuna metara kubnih naftnih derivata. Ambicija je ovlaštenika koncesije da luka Ploče postane regionalni distribucijski centar za naftne derivate što bi u gospodarskom smislu imalo značajne direktne i indirektne multiplikativne ekonomske učinke na stvaranje dodane vrijednosti i zaposlenost u užem i širem okruženju luke. Da bi se ovi kapaciteti izgradili u potpunosti nužno je izgraditi novi tankerski vez na poziciji sjeverno od novog gata na terminalu za rasute terete. Što se tiče potrebnih dozvola, završen je postupak javnih konzultacija i izdato je pozitivno mišljenje povjerenstva za ocjenu prihvatljivosti studije utjecaja na okoliš. Lokacijska dozvola izdata je 30.11.2023. godine. Procjenjujemo da bi građevinska dozvola mogla biti izdata u lipnju 2024. godine. Bitno je naglasiti da bez izgradnje novog tankerskog veza neće doći do potpune izgradnje predviđenih skladišnih kapaciteta jer postojeći tankerski vez u kanalu „Vlaška“ ima ozbiljnih maritimnih, prostornih i konstrukcijskih ograničenja.

Svakako jedno od najvažnijih pitanja u svezi izgradnje novog tankerskog veza je pitanje financiranja njegove izgradnje. U tom smislu potrebno je sagledati sve relevantne činjenice od pitanja postojeće zaduženosti Lučke uprave, raspoloživosti financijskih sredstava od strane razvojnih i komercijalnih banaka pa do eventualnog financiranja iz europskih fondova.

Lučka uprava je u suradnji sa resornim Ministarstvom više puta nominirala ovaj projekt za financiranje iz Europskih fondova, no do sada, nažalost bez konkretnog uspjeha. Bitno je istaknuti da je luci Ploče značajno potrebna izgradnja novog tankerskog veza posebno zato jer su kapaciteti postojećeg veza u kanalu Vlaška nedostatni za daljnji razvoj prometa tekućih terete preko luke Ploče. U tom smislu potrebno je uložiti dodatne napore kako bi se riješilo pitanje financiranja ovog projekta kojega svakako treba promatrati i u kontekstu strateškog značaja za EU u smislu alternativnih energetskih distribucijskih pravaca.

Također treba razmotriti i mogućnost da potencijalni ovlaštenik koncesije na novom tankerskom vezu bude i investitor izgradnje novog tankerskog veza. U svakom smislu ovaj projekt treba sagledati i u okviru planova EU glede smanjenja emisije stakleničkih plinova do 2055. godine i upotrebe obnovljivih izvora energije tj. tzv. alternativnih goriva. Predviđanja su da bi upotreba fosilnih goriva mogla potrajati još nekih tridesetak godina što bi bio dovoljan ekonomski vijek za povrat predmetne investicije. Također ne treba zanemariti mogućnost da se predmetni vez i skladišni prostori mogu prenamijeniti za neke druge tekuće terete poput metanola, etanola, biodizela i sl.

Od novih poslova preko luke Ploče najavljujemo izvoz srebrenog i cinkovog koncentrata iz Bosne i Hercegovine. Riječ je o međunarodnoj kompaniji Adriatic Metals koja se bavi eksploatacijom rijetkih metala iz rudnika Vareš i Rupice u BiH. Prema najavama, godišnji promet srebrenog i cinkovog koncentrata kretao bi se na razini oko 60.000 tona u prvim godinama pa do cca 100.000 tona u kasnijem razdoblju. Također, u idućoj godini nastavlja se suradnja sa Elektroprivredom Srbije glede transporta ugljena za potrebe tamošnjih termoelektrana.

U pogledu gradnje i održavanja lučke podgradnje detaljniji prikaz je dan u priloženom Planu u okviru aktivnosti A810074 - Gradnja i održavanje. Ukupna ulaganja U 2024. godini predviđena su u iznosu od 3.348.897 eura. Od značajnijih investicija ističe se nastavak jaružanja prilaznog kanala i akvatorija obale 5 i 7, rekonstrukcija lučke ceste C7, izgradnja nove trafostanice TS-2, nastavak izrade projektne dokumentacije za novi tankerski vez i dr.

S obzirom na ostale djelatnosti Lučke uprave Ploče, u sljedećoj godini planiraju se i druge aktivnosti sa ciljem unapređenja učinkovitosti i povećanja konkurentnosti luke Ploče kao bitne karike Vc paneuropskog prometnog i logističkog lanca. Posebno je važno poduzimanje aktivnosti i izvan samog područja luke Ploče, posebice u smislu poboljšanja učinkovitosti željezničkih operatera na našem prometnom pravcu kao i uklanjanje administrativnih i drugih „uskih grla“, a sve u cilju povećanja konkurentnosti luke Ploče kao integralnog dijela cjelokupnog logističkog lanca.

Jedna od najvažnijih komparativnih prednosti luke Ploče nalazi se u činjenici da je na raspolaganju oko 60 hektara slobodnog lučkog prostora za daljnji razvoj i nove investicije. U idućoj godini Lučka uprava Ploče treba poduzimati intenzivne aktivnosti na pronalaženju novih lučkih sadržaja koji će biti ekonomski održivi, ekološki prihvatljivi te doprinijeti pravovaljanoj valorizaciji lučkih resursa i povećanju lučkog prometa. Posebno važne aktivnosti Lučke uprave Ploče su sudjelovanje u EU projektima, kao i sudjelovanje u kreiranju novih projektnih prijedloga po osnovu raznih natječaja.

U prošloj godini uspješno su završeni projekti INTESA i PROMARES, dok su u 2023. godini uspješno završeni projekti SUSPORT i DIGSEA. Također, Lučkoj upravi Ploče, Fond za zaštitu okoliša i energetsku učinkovitost odobrio je sufinanciranje u iznosu 87.403 eura za projekt ugradnje sustava za korištenje obnovljivih izvora energije na poslovnoj građevini Ulaznog terminala Ploče. Sredstva su dodijeljena temeljem javnog poziva Fonda za poticanje obnovljivih izvora energije objavljenog u 2022. godini. Projektom je predviđena ugradnja sunčane elektrane priključne snage 99 kW. Smještena na krovu upravne zgrade Ulaznog terminala luke Ploče, sunčana elektrana sastojat će se od ukupno 514 fotonaponskih panela, a godišnje će proizvoditi do 244.170 kWh, čime će udio sunčeve energije u ukupnoj potrošnji iznositi 35%. Također se predviđa smanjenje emisija CO2 za 57.136 kg godišnje. Realizacija ovog projekta planirana je do kraja prvog kvartala 2024. godine. Procijenjeni povrat uloženih sredstava je u 5. godini. Cilj ovog projekta je povećanje udjela obnovljivih izvora energije u ukupnoj potrošnji energije te smanjenje emisije stakleničkih plinova.

Od drugih EU projekata u kojima sudjeluje Lučka uprava ističemo Projekt CYSCROMS (Cyber safety in Croatian maritime transport sector) koji je odobren u 2023. godini u okviru poziva DIGITAL-ECCC-2022-CYBERY-03, program Digitalna Europa (DIGITAL), „Podrška implementaciji NIS Direktive i nacionalnih strategija kibernetičke sigurnosti u pomorstvu.

Važno je istaknuti i Projekt „Unapređenje javnih usluga luke Ploče putem implementacije 5G povezanosti“ koji provodi Lučka uprava Ploče i koji je odabran za sufinanciranje Europske Komisije u iznosu od 958.125 Eura u sklopu drugog kruga CEF-Digital poziva namijenjenog uvođenju, sigurne, zaštićene i održive 5G mreže. Kako je ovaj projekt odobren nakon izrade prijedloga financijskog plana, početkom 2024. godine će se otvoriti nova aktivnosti u financijskom planu kako bi se moglo započeti sa provedbom projektnih aktivnosti. Završetkom ovog projekta luka Ploče će postati prva hrvatska 5G luka.

1. FINANCIJSKI PLAN LUČKE UPRAVE PLOČE ZA 2024. GODINU I PROJEKCIJE ZA 2025. I 2026. GODINU

Financijski plan Lučke uprave Ploče za 2024. godinu s projekcijama za 2025. i 2026 godinu izrađen je prema Uputi Ministarstva mora, prometa i infrastrukture klasa: 402-08/23-01/410, urbroj: 530-10-1-1-1-23-3 od 20. rujna 2023. godine i u skladu s načelima i metodologiji propisanoj Zakonom o proračunu („Narodne novine“, broj 144/21) i podzakonskim aktima kojim se regulira provedba navedenog Zakona. Sastoji se od plana za proračunsku godinu i projekcija za sljedeće dvije godine, a sadrži opći i posebni dio s obrazloženjima. Opći dio sastoji se od Sažetka računa prihoda i rashoda, Sažetka računa financiranja, Računa prihoda i rashoda, Računa financiranja i Obrazloženja općeg dijela financijskog plana. U Sažetku je iskazana razlika između ukupnih prihoda i rashoda odnosno primitaka i izdataka. Račun prihoda i rashoda odnosno primitaka i izdataka iskazuje se prema ekonomskoj klasifikaciji i izvorima financiranja, a rashodi dodatno prema funkcijskoj klasifikaciji. Obrazloženje sadrži obrazloženje prihoda i primitaka, rashoda i izdataka, obrazloženje prijenosa sredstava iz prethodne i u sljedeću godinu i prikaz stanja ukupnih i dospjelih obveza. Posebni dio financijskog plana sadrži Plan rashoda i izdataka i Obrazloženje posebnog dijela financijskog plana. Rashodi i izdaci su iskazani po izvorima financiranja i ekonomskoj klasifikaciji, a raspoređeni su u programe koji se sastoje od aktivnosti i projekata. Obrazloženje sadrži obrazloženje programa koje se daje kroz obrazloženje aktivnosti i projekata zajedno s ciljevima i pokazateljima uspješnosti. Prijedlog financijskog plana usvojilo je Upravno vijeće Lučke uprave Ploče na 176. sjednici dana 27.09.2023. godine. Financijski plan Lučke uprave Ploče sastavni je dio Proračuna Republike Hrvatske kojeg je usvojio Hrvatski sabor na 19. sjednici dana 30.11.2023. godine. Podaci u financijskom planu koji se odnose na 2022. godinu preračunati su iz kune u euro uz primjenu fiksnog tečaja konverzije koji iznosi 7,53450 kuna za 1 euro.

1. OPĆI DIO

A. SAŽETAK RAČUNA PRIHODA I RASHODA

|  |  |  |  |
| --- | --- | --- | --- |
|   | Plan za 2024. | Projekcija za 2025. | Projekcija za 2026. |
| PRIHODI POSLOVANJA | 11.336.139 | 11.022.139 | 10.790.629 |
| PRIHODI OD PRODAJE NEFINANCIJSKE IMOVINE | 53.000 | 0 | 0 |
| UKUPNI PRIHODI | 11.389.139 | 11.022.139 | 10.790.629 |
| RASHODI POSLOVANJA | 6.306.037 | 6.209.140 | 6.064.120 |
| RASHODI ZA NABAVU NEFINANCIJSKE IMOVINE | 3.421.000 | 1.808.000 | 1.433.000 |
| UKUPNI RASHODI | 9.727.037 | 8.017.140 | 7.497.120 |
| RAZLIKA - VIŠAK / MANJAK | 1.662.102 | 3.004.999 | 3.293.509 |
| B. SAŽETAK RAČUNA FINANCIRANJA |
|   | Plan za 2024. | Projekcija za 2025. | Projekcija za 2026. |
| PRIMICI OD FINANCIJSKE IMOVINE I ZADUŽIVANJA | 0 | 0 | 0 |
| IZDACI ZA FINANCIJSKU IMOVINU I OTPLATE ZAJMOVA | 4.275.869 | 4.275.869 | 4.275.869 |
| PRIJENOS SREDSTAVA IZ PRETHODNE GODINE | 6.180.835 | 3.567.068 | 2.296.198 |
| PRIJENOS SREDSTAVA U NAREDNU GODINU | -3.567.068 | -2.296.198 | -1.313.838 |
| NETO FINANCIRANJE | -1.662.102 | -3.004.999 | -3.293.509 |
| VIŠAK / MANJAK + NETO FINANCIRANJE | 0 | 0 | 0 |

1. RAČUN PRIHODA I RASHODA

|  |
| --- |
| A1. PRIHODI POSLOVANJA I PRIHODI OD PRODAJE NEFINANCIJSKE IMOVINE |
| Razred | Skupina | Izvor | Naziv prihoda | Plan za 2024. | Projekcija za 2025. | Projekcija za 2026. |
| 1 | 2 | 3 | 4 | 5 | 6 | 7 |
|   |   |   | UKUPNI PRIHODI | 11.389.139 | 11.022.139 | 10.790.629 |
| 6 |   |   | Prihodi poslovanja | analysis_prev11.336.139 | 11.022.139 | 10.790.629 |
|   | 63 |   | Pomoći iz inozemstva (darovnice) i od subjekata unutar općeg proračuna | 69.000 |   |   |
|  |  | *52* | *Ostale pomoći* | *69.000* |  |  |
|   | 64 |   | Prihodi od imovine | 1.501.000 | 1.551.000 | 1.561.000 |
|  |  | *43* | *Ostali prihodi za posebne namjene* | *1.501.000* | *1.551.000* | *1.561.000* |
|   | 65 |   | Prihodi od upravnih i administrativnih pristojbi, pristojbi po posebnim propisima i naknada | 3.500.000 | 3.550.000 | 3.600.000 |
|  |  | *43* | *Ostali prihodi za posebne namjene* | *3.500.000* | *3.550.000* | *3.600.000* |
|   | 66 |   | Prihodi od prodaje proizvoda i robe te pruženih usluga i prihodi od donacija | 250.000 | 250.000 | 250.000 |
|  |  | *31* | *Vlastiti prihodi* | *250.000* | *250.000* | *250.000* |
|   | 67 |   | Prihodi iz proračuna | 6.016.139 | 5.671.139 | 5.379.629 |
|  |  | *11* | *Opći prihodi i primici* | *6.016.139* | *5.671.139* | *5.379.629* |
| 7 |   |   | Prihodi od prodaje nefinancijske imovine | 53.000 |   |   |
|   | 72 |   | Prihodi od prodaje proizvedene dugotrajne imovine | 53.000 |   |   |
|  |  | *71* | *Prihodi od nefin. imovine i nadoknade štete s osnova osiguranja* | *53.000* |  |  |

|  |
| --- |
| infofield_prevA2. RASHODI POSLOVANJA I RASHODI ZA NABAVU NEFINANCIJSKE IMOVINE |
| Razred | Skupina | Izvor | Naziv rashoda | Plan za 2024. | Projekcija za 2025. | Projekcija za 2026. |
| 1 | 2 | 3 | 4 | 5 | 6 | 7 |
|   |   |   | UKUPNI RASHODI | 9.727.037 | 8.017.140 | 7.497.120 |
| 3 |   |   | Rashodi poslovanja  | analysis_prev |  |  |
|   | 31 |   |  Rashodi za zaposlene  | 999.440 | 1.040.440 | 1.083.220 |
|  |  | *43* |  *Ostali prihodi za posebne namjene* | *991.220* | *1.035.720* | *1.081.110* |
|  |  | *55* |  *Refundacije iz pomoći EU* | *8.220* | *4.720* | *2.110* |
|   | 32 |   |  Materijalni rashodi  | 2.936.247 | 2.998.350 | 3.010.650 |
|  |  | *31* |  *Vlastiti prihodi* | *250.000* | *250.000* | *250.000* |
|  |  | *43* |  *Ostali prihodi za posebne namjene* | *2.572.800* | *2.745.200* | *2.758.900* |
|  |  | *51* |  *Pomoći EU* | *897* | *0* | *0* |
|  |  | *55* |  *Refundacije iz pomoći EU* | *59.550* | *3.050* | *1.650* |
|  |  | *71* |  *Prihodi od nefin. imovine i nadoknade štete s osnova osiguranja* | *53.000* |  |  |
|   | 34 |   |  Financijski rashodi  | 2.356.600 | 2.156.600 | 1.956.600 |
|  |  | *43* |  *Ostali prihodi za posebne namjene* | *856.600* | *856.600* | *856.600* |
|  |  | *11* |  *Opći prihodi i primici* | *1.500.000* | *1.300.000* | *1.100.000* |
|   | 38 |   |  Ostali rashodi  | 13.650 | 13.650 | 13.650 |
|  |  | *43* |  *Ostali prihodi za posebne namjene* | *13.650* | *13.650* | *13.650* |
| 4 |   |   | Rashodi za nabavu nefinancijske imovine  |  |  |  |
|   | 42 |   |  Rashodi za nabavu proizvedene dugotrajne imovine  | 1.104.000 | 248.000 | 73.000 |
|  |  | *43* |  *Ostali prihodi za posebne namjene* | *775.500* | *160.500* | *73.000* |
|  |  | *51* |  *Pomoći EU* | *107.000* | *0* | *0* |
|  |  | *52* |  *Ostale pomoći* | *69.000* | *0* | *0* |
|  |  | *55* |  *Refundacije iz pomoći EU* | *152.500* | *87.500* | *0* |
|   | 45 |   |  Rashodi za dodatna ulaganja na nefinancijskoj imovini  | 2.317.100 | 1.560.100 | 1.360.100 |
|  |  | *43* |  *Ostali prihodi za posebne namjene* | *2.297.100* | *1.560.100* | *1.360.100* |
|  |  | *55* |  *Refundacije iz pomoći EU* | *20.000* | *0* | *0* |

|  |
| --- |
| A3. RASHODI PREMA FUNKCIJSKOJ KLASIFIKACIJI |
|  |   |   |   |   |   |   |
| BROJČANA OZNAKA I NAZIV | Plan za 2024. | Projekcija za 2025. | Projekcija za 2026. |
| 1 | 2 | 3 | 4 |
| UKUPNO RASHODI  | 9.727.037 | 8.017.140 | 7.497.120 |
|  04 Ekonomski poslovi | 9.727.037 | 8.017.140 | 7.497.120 |
|  *045 Promet*  | 9.727.037 | 8.017.140 | 7.497.120 |

|  |
| --- |
| B1. RAČUN FINANCIRANJA PREMA EKONOMSKOJ KLASIFIKACIJI |
|  |   |   |   |   |   |   |
| Razred | Skupina | Izvor | Naziv | Plan za 2024. | Projekcija za 2025. | Projekcija za 2026. |
| 1 | 2 | 3 | 4 | 5 | 6 | 7 |
| 5 |   |   | Izdaci za financijsku imovinu i otplate zajmova  | 4.275.869 | 4.275.869 | 4.275.869 |
|  | 54 |   |  Izdaci za otplatu glavnice primljenih kredita i zajmova  | 4.275.869 | 4.275.869 | 4.275.869 |

|  |
| --- |
| B2. RAČUN FINANCIRANJA PREMA IZVORIMA FINANCIRANJA |
|  |   |   |   |   |   |   |
| Razred | Skupina | Izvor | Naziv | Plan za 2024. | Projekcija za 2025. | Projekcija za 2026. |
| 1 | 2 | 3 | 4 | 5 | 6 | 7 |
|  |   |   | UKUPNI IZDACI  | 4.275.869 | 4.275.869 | 4.275.869 |
|  | 1 |   |  Opći prihodi i primici  | 4.275.869 | 4.275.869 | 4.275.869 |
|  |  | *11* |  *Opći prihodi i primici* | 4.275.869 | 4.275.869 | 4.275.869 |

1. POSEBNI DIO

|  |  |  |  |  |
| --- | --- | --- | --- | --- |
| Šifra | Naziv | Plan za 2024. | Projekcija za 2025. | Projekcija za 2026. |
| analysis_prev51298 | Lučka uprava Ploče | 14.002.906 | 12.293.009 | 11.772.989 |
| 31 | PROMET, PROMETNA INFRASTRUKTURA I KOMUNIKACIJE | 14.002.906 | 12.293.009 | 11.772.989 |
| 3116 | RAZVOJ SUSTAVA POMORSKOG PROMETA, POMORSKOG DOBRA I LUKA, TE ZAŠTITA OKOLIŠA OD ONEČIŠĆENJA S POMORSKIH OBJEKATA | 14.002.906 | 12.293.009 | 11.772.989 |
| A810073 | ADMINISTRACIJA I UPRAVLJANJE | 3.306.600 | 3.383.600 | 3.466.600 |
| *31* | *Vlastiti prihodi* | *250.000* | *250.000* | *250.000* |
| 3 | Rashodi poslovanja | 250.000 | 250.000 | 250.000 |
| 32 | Materijalni rashodi | 250.000 | 250.000 | 250.000 |
| *43* | *Ostali prihodi za posebne namjene* | *3.056.600* | *3.133.600* | *3.196.600* |
| 3 | Rashodi poslovanja | 3.014.600 | 3.091.600 | 3.154.600 |
| 31 | Rashodi za zaposlene | 983.000 | 1.031.000 | 1.079.000 |
| 32 | Materijalni rashodi | 2.011.350 | 2.040.350 | 2.055.350 |
| 34 | Financijski rashodi | 6.600 | 6.600 | 6.600 |
| 38 | Ostali rashodi | 13.650 | 13.650 | 13.650 |
| 4 | Rashodi za nabavu nefinancijske imovine | 42.000 | 42.000 | 42.000 |
| 42 | Rashodi za nabavu proizvedene dugotrajne imovine | 42.000 | 42.000 | 42.000 |
| A810074 | GRADNJA I ODRŽAVANJE | 3.348.897 | 2.293.000 | 2.093.000 |
| *43* | *Ostali prihodi za posebne namjene* | *3.188.000* | *2.293.000* | *2.093.000* |
| 3 | Rashodi poslovanja | 501.900 | 501.900 | 501.900 |
| 32 | Materijalni rashodi | 501.900 | 501.900 | 501.900 |
| 4 | Rashodi za nabavu nefinancijske imovine | 2.686.100 | 1.591.100 | 1.391.100 |
| 42 | Rashodi za nabavu proizvedene dugotrajne imovine | 409.000 | 31.000 | 31.000 |
| 45 | Rashodi za dodatna ulaganja na nefinancijskoj imovini | 2.277.100 | 1.560.100 | 1.360.100 |
| *51* | *Pomoći EU* | *107.897* |  |  |
| 3 | Rashodi poslovanja | 897 | 0 | 0 |
| 32 | Materijalni rashodi | 897 | 0 | 0 |
| 4 | Rashodi za nabavu nefinancijske imovine | 107.000 | 0 | 0 |
| 42 | Rashodi za nabavu proizvedene dugotrajne imovine | 107.000 | 0 | 0 |
| *71* | *Prihodi od nefin. imovine i nadoknade štete s osnova osig.* | *53.000* |  |  |
| 3 | Rashodi poslovanja | 53.000 |   |   |
| 32 | Materijalni rashodi | 53.000 |   |   |
| K810090 | UGRADNJA SUSTAVA ZA KORIŠTENJE OBNOVLJIVIH IZVORA ENERGIJE NA POSLOVNOJ GRAĐEVINI ULAZNOG TERMINALA PLOČE | 241.000 |   |   |
| *43* | *Ostali prihodi za posebne namjene* | *172.000* |  |  |
| 4 | Rashodi za nabavu nefinancijske imovine | 172.000 |   |   |
| 42 | Rashodi za nabavu proizvedene dugotrajne imovine | 172.000 |   |   |
| *52* | *Ostale pomoći* | *69.000* |  |  |
| 4 | Rashodi za nabavu nefinancijske imovine | 69.000 |   |   |
| 42 | Rashodi za nabavu proizvedene dugotrajne imovine | 87.403 |   |   |
| T810075 | PROJEKT INTEGRACIJE TRGOVINE I TRANSPORTA - OTPLATA ZAJMOVA SVJETSKE BANKE (IBRD) | 6.625.869 | 6.425.869 | 6.225.869 |
| *11* | *Opći prihodi i primici* | *5.775.869* | *5.575.869* | *5.375.869* |
| *3* | *Rashodi poslovanja* | *1.500.000* | *1.300.000* | *1.100.000* |
| *34* | *Financijski rashodi* | *1.500.000* | *1.300.000* | *1.100.000* |
| 5 | Izdaci za financijsku imovinu i otplate zajmova | 4.275.869 | 4.275.869 | 4.275.869 |
| 54 | Izdaci za otplatu glavnice primljenih kredita i zajmova | 4.275.869 | 4.275.869 | 4.275.869 |
| *43* | *Ostali prihodi za posebne namjene* | *850.000* | *850.000* | *850.000* |
| 3 | Rashodi poslovanja | 850.000 | 850.000 | 850.000 |
| 34 | Financijski rashodi | 850.000 | 850.000 | 850.000 |
| K810093 | Kibernetička sigurnost u hrvatskom pomorskom prometu - CYSCROMS | 480.540 | 190.540  | 7.520  |
| *43* | *Ostali prihodi za posebne namjene* | *240.270* | *95.270* | *5.410* |
| 3 | Rashodi poslovanja | 67.770 | 7.770  | 3.760 |
| 31 | Rashodi za zaposlene | 8.220 | 4.720  | 2.110  |
| 32 | Materijalni rashodi | 59.550 | 3.050  | 1.650  |
| 4 | Rashodi za nabavu nefinancijske imovine | 172.500 | 87.500  | 0  |
| 42 | Rashodi za nabavu proizvedene dugotrajne imovine | 152.500 | 87.500  | 0  |
| 45 | Rashodi za dodatna ulaganja na nefinancijskoj imovini | 20.000 | 0 | 0 |
| *559* | *Ostale refundacije iz sredstava EU* | *240.270* | *95.270* | *5.410* |
| 3 | Rashodi poslovanja | 67.770 | 7.770  | 3.760 |
| 31 | Rashodi za zaposlene | 8.220 | 4.720  | 2.110  |
| 32 | Materijalni rashodi | 59.550 | 3.050  | 1.650  |
| 4 | Rashodi za nabavu nefinancijske imovine | 172.500 | 87.500  | 0  |
| 42 | Rashodi za nabavu proizvedene dugotrajne imovine | 152.500 | 87.500  | 0  |
| 45 | Rashodi za dodatna ulaganja na nefinancijskoj imovini | 20.000 | 0 | 0 |

1. OBRAZLOŽENJE FINANCIJSKOG PLANA ZA RAZDOBLJE 2024.-2026.
2. OPĆI DIO

PRIHODI I PRIMICI

Kao i prethodnih godina, najveći izazov prilikom planiranja prihoda predstavlja planiranje budućeg prometa tereta kroz luku imajući pritom u vidu nestabilno gospodarsko okruženje u susjedstvu kao i globalnu nepredvidivost robnih tijekova. Situaciju dodatno otežava ruska agresija na Ukrajinu što ima za posljedice promjene u kretanju robnih tijekova. Budući da se preko luke Ploče tradicionalno prometuje burzovnim robama (aluminij, ugljen, željezna ruda, čelik, koks, glinica i sl.) koji su baza industrijske proizvodnje u susjednoj Bosni i Hercegovini, utoliko kretanje ovih roba na svjetskim tržištima značajno utječe na promet roba preko luke Ploče.

U planiranom razdoblju nisu planirani primici od financijske imovine i zaduživanja. Ukupno planirani prihodi za 2024. godinu iznose 11.389.139 eura i veći su za 3,46 posto nego u 2023. godini. Najveći udio u ukupnim prihodima iznose prihodi iz proračuna iz izvora financiranja 11 Opći prihodi i primici u visini 5.775.869 eura koji su namijenjeni za otplatu glavnice i dijela kamata na zajam Svjetske banke br. 8077-HR (50,71 posto), zatim prihodi od lučkih pristojbi i naknada i koncesijskih naknada iz izvora financiranja 43 Ostali prihodi za posebne namjene u visini 5.000.000 eura (43,90 posto). Preostalih 5,39 posto prihoda odnosi se na prihode od prefakturiranja režijskih troškova koncesionarima u iznosu 250.000 eura (izvor financiranja 31 Vlastiti prihodi), prihode iz EU za financiranje aktivnosti projekta Kibernetička sigurnost u hrvatskom pomorskom prometu – CYSCROMS u iznosu 240.270 eura (izvor financiranja 559 Ostale refundacije iz pomoći EU), prihode od kapitalnih pomoći od Fonda za zaštitu okoliša i energetsku učinkovitost u iznosu 69.000 eura (izvor financiranja 52 Ostale pomoći i darovnice) za izgradnju sunčane elektrane na krovu upravne zgrade Ulaznog terminala luke Ploče i prihode od prodaje rashodovanih 'starih' lučkih dizalica u iznosu 53.000 eura (izvor financiranja 71 prihodi od prodaje ili zamjene nefinancijske imovine i naknade s naslova osiguranja).

Ukupno planirani prihodi u 2025. godini iznose 11.022.139 eura, a u 2026. godini 10.790.629 eura. Struktura prihoda je slična kao i prethodnih godina, osim što će biti smanjeni ili ukinuti prihodi iz pomoći zbog dinamike provedbe odobrenih projekata. Prihodi iz proračuna za otplatu glavnice zajma Svjetske banke br. 8077-HR ostaju jednaki u cijelom promatranom razdoblju i iznose 4.275.869 eura. Ovaj zajam iskorišten je za provedbu Projekta integracije trgovine i transporta koji se provodio od 2006. do 2016. godine. U sklopu Projekta izvršena su ulaganja u izgradnju novih terminala, unapređenje ostale infrastrukture u luci Ploče i razvoj novog informacijskog sustava lučke zajednice PCS. Otplata glavnice zajma započela je u studenom 2023. godine. Glavnica se uplaćuje u jednakim šestomjesečnim ratama, a zadnja rata dospijeva na plaćanje 15. svibnja 2034. godine. Prihodi iz proračuna za podmirenje rashoda za kamate na zajam Svjetske banke br. 8077-HR se smanjuju sukladno planiranim kretanjima kamatne stope i stanjem duga te iznose 1.500.000 eura u 2024. godini, 1.300.000 eura u 2025. godini i 1.100.000 eura u 2026. godini. 2023. godinu obilježio je značajan rast kamatne stope te su rebalansom proračuna u 2023. godini odobrena dodatna sredstva iz proračuna za podmirenje kamate na zajam. Kamatna stopa je varijabilna i vezana je uz EURIBOR. Teško je prognozirati daljnja kretanja ove stope, jer ona ovise o stopi inflacije i politici Europske centralne banke. Iz opreznosti je planirano za cijelo promatrano razdoblje da će stopa EURIBOR-a iznositi između 4,5 i 5 posto te su sukladno tome planirana namjenska i proračunska sredstva.

RASHODI I IZDACI

Ukupno planirani rashodi i izdatci iznose 14.002.906 eura u 2024. godini, 12.293.009 eura u 2025. godini i 11.772.989 eura u 2026. godini . U odnosu na 2023. godinu, planirani rashodi za 2024. godinu su veći za 55,28 posto. Prethodnu godinu obilježio je značajan rast kamatne stope na zajam Svjetske banke br. 8077-HR koja je vezana uz EURIBOR, čime je poslovanje Lučke uprave izloženo kamatnom riziku. Europska centralna banka je u nastojanju da suzbije inflaciju, od srpnja 2022. godine u više navrata podigla referentnu kamatnu stopu koja utječe na kretanje EURIBOR-a. Na zadnjoj sjednici održanoj u rujnu 2023. godine, kamata je povećana za dodatnih 25 baznih bodova, što je ukupno povećanje od 450 baznih bodova od ljeta prošle godine. ECB stručnjaci su također prezentirali makroekonomske projekcije kojima zbog viših cijena energije revidiraju naviše za 2023. i 2024., a naniže za 2025. očekivane stope prosječne inflacije. Prema posljednjim dostupnim podacima, stopa 6-mjesečnog EURIBOR-a iznosi 4,082 posto, dok je istom razdoblju prošle godine iznosila 1,763 posto. U planiranom razdoblju se očekuje da bi ova stopa mogla dalje rasti. Rashodi administracije i upravljanja veći su za 15,02 posto zbog općenitog poskupljenja materijala, energije i usluga nužnih za obavljanje poslova administracije i upravljanja, a ponajviše zbog povećanja troškova komunalne naknade i usluga zaštite imovine i osoba i zaštite od požara. Rashodi za održavanje i gradnju lučkog područja su veći za 75,43 posto zbog različite strukture i dinamike ulaganja. Od značajnijih aktivnosti, izvest će se radovi na sanaciji lučke ceste C7 koja je u lošem stanju, proširit područje prilaznog kanala i akvatorija luke Ploče dubine -15,0 m kako bi se omogućilo sigurnije manevriranje pri uplovljavanju, pristajanju i isplovljavanju većih brodova. Također će se izvesti zamjena trafostanice br. 2 kako bi se udovoljilo povećanim zahtjevima za električnom energijom. Od prenesenih ulaganja iz prethodnih godina, završit će se projektna dokumentacija i ishoditi dozvole za izgradnju novog veza za tekuće terete, kao i izgradnja sunčane elektrane na krovu upravne zgrade Ulaznog terminala kojom će se postići značajne uštede u troškovima električne energije. Budući da 40 posto rashoda sufinancira Fond za energetsku učinkovitost i zaštitu okoliša, povrat ulaganja očekuje se u 5. godini rada elektrane. Lučka uprava Ploče planira u razdoblju od 2024.-2026. uložiti značajna sredstva u kibernetičku sigurnost kako bi se zadovoljili zahtjevi europske NIS direktive. Ulaganja će se provesti u sklopu projekta Kibernetička sigurnost u hrvatskom pomorskom prometu – CYSCROMS. Vrijednost projekta iznosi 834.948,68 eura, a sufinancira se iz Europske unije u visini 50 posto.

PRIJENOS SREDSTAVA IZ PRETHODNE I U SLJEDEĆU GODINU

Ukupan donos novčanih sredstava u 2024. godini iz vlastitih prihoda (izvor financiranja 31 Vlastiti prihodi) iznosi 26.605 eura. Radi se o neutrošenim prihodima od prefakturiranja režijskih troškova koncesionarima koji su namijenjeni podmirenju rashoda za komunalne usluge. Donosi i odnosi ovih prihoda planirani su u jednakim iznosima za cijelo planirano razdoblje. Iz namjenskih prihoda (izvor financiranja 43 Ostali prihodi za posebne namjene) prenijet će se u 2024. godinu iznos od 6.046.333 eura. Riječ je o neutrošenim prihodima od lučkih pristojbi i naknada, koncesijskih naknada i prihodima iz naplate bankarske garancije za dobro izvršenje posla koji će se u 2024. godini utrošiti na izgradnju i održavanje lučke infrastrukture i suprastrukture, održavanje dubine u luci i na ostale troškove poslovanja lučke uprave. U 2025. godini planiran je donos u iznosu 3.540.463 eura, a u 2026. godini u iznosu 2.269.593 eura. Na kraju planiranog razdoblja, u sljedeće razdoblje planira se prijenos 1.287.233 eura. Iz pomoći EU (izvor financiranja 51 Pomoći EU) prenijet će se 107.897 eura. Radi se o prihodima ostvarenim iz Europskog fonda za regionalni razvoj za aktivnosti koje su provedene i financirane u razdoblju dok Lučka uprava Ploče nije bila proračunski korisnik te će navedena sredstva u cijelosti biti utrošena u 2024. godini na ulaganja u izgradnju i održavanje lučke infrastrukture.

U usporedbi sa prethodnim razdobljem, u 2024. godini, planira se prenijeti 84 posto više sredstava nego prethodne godine. Prihodi od lučkih pristojbi i naknada su u 2023. godini ostvareni približno na razini prethodne godine, međutim 2023. obilježava značajan priljev sredstava od naplate bankarske garancije za dobro izvršenje posla što je utjecalo na ukupno stanje raspoloživih sredstava na kraju godine. Osiguranjem novčanih sredstava nastoji se održati i osigurati likvidnost i zaštititi od rizika kao što su značajno povećanje rashoda ili pad prihoda.

UKUPNE I DOSPJELE OBVEZE

Stanje ukupnih obveza na kraju 2022. godine iznosilo je 50.659.369,36 eura. Ukupne obveze za otplatu zajma Svjetske banke br. 8077-HR iznosile su 46.987.561,06 eura. Otplata ovog zajma započinje u drugoj polovini 2023. godine, a zadnja rata dospijeva na naplatu 15. svibnja 2034. godine. Ostale obveze u iznosu 3.671.808,30 eura odnose se na obveze za rashode poslovanja i obveze za nabavu nefinancijske imovine, od čega je 3.390.961,86 eura obveza za primljene jamčevine. Preko 96 posto iznosa primljenih jamčevina odnosi se na sredstva iz naplaćenih garancija za dobro izvršenja ugovora za čiju su naplatu u tijeku dva sudska spora. Od ukupnog stanja obveza, dospjele obveze iznose 197,87 eura, a radi se o zakašnjelo zaprimljenim računima dobavljača koji se odnose na 2022. godinu, a plaćeni su u siječnju 2023. godine.

Stanje ukupnih obveza na dan 30.06.2023. godine iznosilo je 50.804.698,35 eura. Nema dospjelih obveza. U obvezama su i dalje iskazane obveze za zajam Svjetske banke br. 8077-HR u iznosu od 46.987.561,06 eura budući da otplata zajma počinje u drugoj polovini godine. Ostale obveze u iznosu 3.817.137,29 eura odnose se na obveze za rashode poslovanja i obveze za nabavu nefinancijske imovine, od čega se najveći dio odnosi na obveze za primljene jamčevine. Prethodno navedeni sudski postupci za naplatu su još uvijek u tijeku.

Lučka uprava Ploče nije imala poteškoća sa likvidnošću i podmirenjem obveza, a isto se očekuje i u budućim razdobljima.

|  |  |  |
| --- | --- | --- |
|  | Stanje obveza na dan 31.12.2022. | Stanje obveza na dan 30.06.2023. |
| Ukupne obveze | 50.659.369,36 | 50.804.698,35 |
| Dospjele obveze | 197,87 | 0,00 |

1. POSEBNI DIO

3116 RAZVOJ SUSTAVA POMORSKOG PROMETA, POMORSKOG DOBRA I LUKA, TE ZAŠTITA OKOLIŠA OD ONEČIŠĆENJA S POMORSKIH OBJEKATA

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| 3116 | 4.183.897 | 9.017.601 | 14.002.906 | 12.293.009 | 11.772.989 | 155,3 |

Razvoj sustava pomorskog prometa, uz učinkovito i sustavno upravljanje pomorskim dobrom, temelji se na ulaganjima u razvoj i održavanje pomorskog dobra luke Ploče kojim upravlja Lučka uprava Ploče.

Planirane su usluge održavanja lučke infrastrukture i suprastrukture (mareograf, anemometar, pomorska signalizacija, sustav vatrodojave, energetski sustav, sustav videonadzora, željeznička infrastruktura, lučke prometnice i površine, vodoopskrbni sustav, građevinski objekti, sustav kontrole pristupa, i dr.). Od značajnijih investicijskih ulaganja, u razdoblju 2024.-2026. godine, planiran je završetak izrade projektne dokumentacije za izgradnju novog tankerskog veza u luci Ploče, sanacija lučke ceste C7, proširenje područja prilaznog kanala i akvatorija luke Ploče dubine -15,0 m, zamjena trafostanice br. 2, ugradnja sustava za korištenje obnovljivih izvora energije na poslovnoj građevini Ulaznog terminala Ploče i nabava opreme i software-a za potrebe udovoljavanja zahtjevima NIS direktive o kibernetičkoj sigurnosti.

U pogledu planiranog prometa roba u luci, kao polazna vrijednost definiran je prekrcajni teret u luci Ploče od 4 milijuna tona godišnje. Planiranje budućeg prometa tereta kroz luku je izazovno zbog utjecaja gospodarskog okruženja u susjedstvu i globalne nepredvidivosti robnih tijekova. Situaciju dodatno otežava ruska agresija na Ukrajinu, što ima za posljedice promjene u kretanju roba. Budući da se preko luke Ploče tradicionalno prometuje burzovnim robama (aluminij, ugljen, željezna ruda, čelik, koks, glinica i sl.), koji su baza industrijske proizvodnje u susjednoj Bosni i Hercegovini, utoliko kretanje ovih roba na svjetskim tržištima značajno utječe na promet roba preko luke Ploče.

Cilj 1. Razvijen sustav pomorskog prometa te učinkovito i sustavno upravljanje pomorskim dobrom

Pokazatelji učinka

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj učinka | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Povećanje prometa roba u luci | Ukupno prekrcani teret u luci Ploče direktno utječe na prihode svih korisnika luke (godišnja vrijednost) | tona | 4.000.000 | Lučka uprava Ploče | 4.300.000 | 4.400.000 | 4.500.000 |

A810073 ADMINISTRACIJA I UPRAVLJANJE

Zakonske i druge pravne osnove

- Zakon o pomorskom dobru i morskim lukama, članci 89., 90., 91.

- Odluka Vlade Republike Hrvatske o osnivanju Lučke uprave Ploče

- Statut Lučke uprave Ploče

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| A810073 | 2.113.152 | 2.874.844 | 3.306.600 | 3.383.600 | 3.446.600 | 115,0 |

Ova aktivnost provodi se svake godine. Planirani iznosi predstavljaju ukupne rashode obavljanja redovitih djelatnosti LU Ploče te se u cijelosti financiraju iz vlastitih i namjenskih prihoda. Redoviti poslovi unutar ove aktivnosti su: briga o izgradnji, održavanju, upravljanju, zaštiti i unapređenju pomorskog dobra koje predstavlja lučko područje, briga o izgradnji, održavanju, upravljanju i zaštiti zemljišta i nepokretnih objekata, uređaja i opreme na lučkom području (lučke podgradnje i nadgradnje), osiguravanje uvjeta za trajno i nesmetano obavljanje lučkog prometa, tehničko - tehnološkog jedinstva i sigurnosti plovidbe, osiguravanje pružanje usluga od općeg interesa ili za koje ne postoji gospodarski interes drugih gospodarskih subjekata, te usklađivanje i nadzor rada ovlaštenika koncesije koji obavljaju gospodarsku djelatnost na lučkom području. Poslovi su organizirani kroz sljedeće ustrojstvene jedinice: Ured ravnatelja, Sektor za financije i računovodstvo, Sektor za razvoj, održavanje i investicije, Sektor za komercijalizaciju i marketing lučkog područja, Sektor za pravne i opće poslove i Samostalna služba za pomorski promet, sigurnosnu zaštitu luke i zaštitu okoliša. Ukupan broj zaposlenih je 34.

Unutar ukupne strukture rashoda najznačajniji su rashodi za djelatnike Lučke uprave Ploče i materijalni rashodi. Rashodi za djelatnike obuhvaćaju plaće (u bruto iznosu), ostale rashode za radnike (nagrade, darove, otpremnine, naknade za bolest, invalidnost i smrtni slučaj), te doprinose na plaće. Za rashode za zaposlene planirano je 983.000 eura u 2024., 1.031.000 eura u 2025. godini i 1.079.000 eura u 2006. godini. Materijalni rashodi obuhvaćaju troškove korištenja usluga i dobara potrebnih za redovno poslovanje Lučke uprave, od kojih su najznačajniji rashodi troškovi energije, komunalna naknada, usluge zaštite ljudi i imovine na lučkom području i usluge zaštite od požara. Za materijalne rashode planirano je 2.011.350 eura u 2024. godini, 2.040.350 eura u 2025. godini i 2.055.350 eura u 2026. godini.

Za nabavu nužne uredske opreme, komunikacijske opreme, ostale opreme i ulaganja u računalne programe u svrhu nadogradnje i modernizacije informacijskog sustava planirano je 42.000 eura godišnje u planiranom razdoblju.

A810074 GRADNJA I ODRŽAVANJE

Zakonske i druge pravne osnove

- Zakon o pomorskom dobru i morskim lukama

- Odluka o osnivanju Lučke uprave Ploče

- Strategija prometnog razvoja Republike Hrvatske 2014.-2030., točka 2.6.4., 4.2.5.

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| A810074 | 1.674.700 | 1.908.928 | 3.348.897 | 2.293.000 | 2.093.000 | 175,4 |

Ovom aktivnosti želi se postići razvijena i konkurentna luka Ploče u odnosu na luke u okruženju. Luka Ploče klasificirana je kao TEN-T sveobuhvatna luka u Republici Hrvatskoj koja je od posebne važnosti za Bosnu i Hercegovinu. Ovom aktivnosti obuhvaćeno je tekuće i investicijsko održavanje lučke infrastrukture i suprastrukture, kapitalna ulaganja u postojeću i novu infrastrukturu i suprastrukturu, održavanje i razvoj informacijskog sustava, sustava tehničke zaštite i video nadzora u svrhu povećanja i poboljšanja lučkih kapaciteta te podizanja učinkovitosti, kvalitete i sigurnosti usluga u luci Ploče.

Tekućim i investicijskim održavanjem planirano je održavanje lučke infrastrukture, informacijskog sustava lučke zajednice, sustava zaštite od požara, sustava videonadzora i sustava kontrole pristupa za što su predviđena sredstva u iznosu 553.000 eura u 2024. godini. U 2025. i 2026. godini sredstva su povećana na 700.000 eura zbog očekivanih većih izdvajanja za održavanje lučkih obala.

Od investicijskih aktivnosti provest će se radovi na povećanju dimenzija prilaznog kanala i akvatorija luke Ploče u vrijednosti od 800.000 eura. Ovi radovi obavljaju se kontinuirano, kako bi se omogućilo uplovljavanje brodova veće nosivosti u luku Ploče. Da bi se omogućilo pristajanje brodova za prijevoz kontejnera četvrte generacije (Post-Panamax) i pete generacije (Post-Panamax Plus), dužine do 300 m, potrebno je dijelove prilaznog kanala luci Ploče proširiti i time omogućiti sigurnije manevriranje pri uplovljavanju, pristajanju i isplovljavanju velikih brodova. Proširenje bi se izvelo na sjeverozapadnom dijelu prilaznog kanala u dužini oko 400 m i širini od 0-40 m. Ukupno planirani obujam podmorskog iskopa iznosi oko 48.000 m3 pijeska s mjestimičnim prisustvom kamenog materijala.

Zbog povećanog prometa na obali br. 5 i br. 3 te uslijed dugotrajnog korištenja i prolaska teške prekrcajne opreme i brojnosti vozila koja prolaze lučkom cestom C7, došlo je do velikih ulegnuća. Također, uslijed velike izloženosti ugljenom materijalu, sustav oborinske odvodnje prometnice i obližnjih skladišta je van funkcije. Ovom sanacijom će se poboljšati stabilnost prometnice, sanirati oborinska odvodnja i prometnici vratiti potpuna funkcionalnost. Riječ je o dvotračnoj prometnici ukupne duljine oko 500 metara, s AB kanalom oborinske odvodnje, kanalom za instalacije i separatorom oborinske odvodnje. Za sanaciju ove prometnice izrađena je projektna dokumentacija. Vrijednost radova iznosi 1.170.000 eura.

Planira se i izgradnja nove TS br. 2, zbog povećanih zahtjeva za električnom energijom na obali br. 2. Uslijed korištenja nove pretovarne opreme/dizalica, pojavila se potreba za dodatnom snagom transformatorske stanice. Umjesto dosadašnje TS koja je bila 2 x 630 kVA, nova TS će biti 2 x 1000 KVA. Za planiranu trafostanicu u tijeku je izrada projektne dokumentacije i ishođenje građevinske dozvole. Vrijednost radova iznosi 240.000 eura.

Jedan od ciljeva prometne politike EU je razvoj prometne lučke infrastrukture, kao temeljne pretpostavke razvoja prometnog sustava, čime se nastoji izjednačiti razvijenost, kvaliteta i sigurnost prometnog sustava u cjelini i učiniti ga konkurentnim i kompatibilnim sa sustavima u okruženju. Izgradnjom veza za naftne derivate i ukapljeni naftni plin u luci Ploče proširit će se i modernizirati lučka infrastruktura te će se osigurat povećanje prometa tekućih tereta preko luke Ploče kroz koridor Vc, povećanje prihoda Lučke uprave Ploče, kao i efikasnost prekrcaja, čime će se smanjiti troškovi prijevoza po jedinici tereta za korisnike kapaciteta. Također će se stvoriti preduvjeti za poboljšanje prekogranične prometne povezanosti i koordinacije (Bosna i Hercegovina, Srednja Europa...). Imajući u vidu rast prometa tekućih tereta u luci Ploče posljednjih godina, kao i investicije privatnog sektora u izgradnji značajnih kapaciteta za naftne derivate i ukapljeni naftni plin na lučkom području u Pločama, Lučka uprava Ploče namjerava ojačati kapacitete za pretovar tekućih tereta luke Ploče. Stoga se planira izgradnja suvremenog veza za pretovar naftnih derivata i ukapljenog naftnog plina (UNP). Sjeverozapadna strana novog priveza s dva privezna mjesta biti će namijenjena naftnim derivatima (CPP), a maksimalna nosivost tankera je 88.000 DWT. Jugoistočna strana priveza je namijenjena pretakanju UNP-a (LPG), a maksimalna nosivost tankera je 58.000 DWT. Za navedeno ulaganje Lučka uprava Ploče izradila je Studiju izvodljivosti. Ugovor o projektiranju sklopljen je na iznos 604.718 eura. Preostali iznos od 77.000 eura bit će isplaćen u 2024. godini. U 2024. godini su također planirana sredstva u visini 232.000 eura za ostvarivanje tehničkih uvjeta za priključak novog veza za tekuće terete na energetsku mrežu. Trošak se odnosi na plaćanje 40% naknade za priključak terminala za tekuće terete na energetsku mrežu HEP-ODS-a. Ovaj trošak se plaća sukladno ugovoru o priključenju i služi za financiranje projektne dokumentacije i izvođenje radova na ostvarivanju uvjeta za izradu priključka (kabliranje, oprema…). Također su planirana sredstva u iznosu 4.000 eura za komunalni i vodni doprinos nakon ishođenja građevinske dozvole za prvu fazu novog kombiniranog veza za tekuće terete u ukapljeni plin (Jetty). Za troškove izgradnje, koji su procijenjeni na 29.085.020 eura (bez PDV-a), Lučka uprava namjerava osigurati sufinanciranje iz EU fondova.

Planirana je izrada projektne dokumentacije za proširenje Kontejnerskog terminala s ishođenjem potrebnih dozvola (lokacijska i građevinska) vrijednosti 25.000 eura. Ovim zahvatom, koji bi obuhvatio ugradnju nove privezne utvrdice, omogućilo bi se pristajanje brodova za prijevoz kontejnera četvrte generacije (Post-Panamax) i pete generacije (Post-Panamax Plus) dužine do 300 m. Također je planirana izrada projektne dokumentacije za izgradnju druge faze infrastrukture Terminala rasutih tereta s ishođenjem potrebnih dozvola u vrijednosti od 150.000 eura. Ovaj zahvat bi obuhvatio proširenje skladišnog prostora uz popratnu komunalnu infrastrukturu.

U planiranom razdoblju provest će se ulaganja u nabavu opreme za zaštitu okoliša, projekt napajanja brodova električnom energijom (temeljem EU direktiva u vezi sa smanjenjem emisija CO2), ulaganja u obnovu postojeće opreme Lučkog kontrolnog centra, produbljenje prilaznog kanala i akvatorija luke Ploče, sanacija željezničkih kolosijeka i skretnica, lučkih prometnica, zamjena trafostanica, nadogradnja i modernizacija informacijskog sustava lučke zajednice, sustava kontrole pristupa i sustava videonadzora. Za navedena ulaganja planirano je 97.897 eura u 2024. godini, 1.593.000 eura u 2025. godini i 1.393.000 eura u 2026. godini.

Pokazatelji rezultata

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Proširenje površine prilaznog kanala luci Ploče dubine -15,0 m | Proširenjem površine prilaznog kanala i akvatorija dubine -15,0 m omogućit će se sigurnije manevriranje pri uplovljavanju, pristajanju i isplovljavanju brodova | m2 | 0 | Lučka uprava Ploče | 15.000 | - | - |
| Povećanje dužine sanirane ceste C7 | Sanacijom ceste C7 osigurat će se siguran cestovni promet u luci Ploče (kumulativno) | m | 0 | Lučka uprava Ploče | 500 | - | - |

K810090 UGRADNJA SUSTAVA ZA KORIŠTENJE OBNOVLJIVIH IZVORA ENERGIJE NA POSLOVNOJ GRAĐEVINI ULAZNOG TERMINALA PLOČE

Zakonske i druge pravne osnove

- Ugovor o neposrednom sufinanciranju projekta korištenja obnovljivih izvora energije

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| K810090 | 00 | 00 | 241.000 | 00 | 00 | 0,0 |

U 2022. godini Fond za zaštitu okoliša i energetsku učinkovitost dodijelio je sredstva pomoći za neposredno sufinanciranje ugradnje obnovljivih izvora energije na Ulaznom terminalu Ploče, temeljem prijave na Javni poziv za poticanje obnovljivih izvora energije (EnU-1/22) u iznosu 87.403 eura.

Sredstva će biti utrošena na izgradnju integrirane fotonaponska (FN) elektrane za proizvodnju električne energije za vlastitu potrošnju na krovu poslovne građevine Ulaznog terminala Ploče, kojom će se ostvariti uštede u troškovima opskrbe električnom energijom. Obzirom na projicirane uštede, povrat investicije se očekuje u 5. godini rada sunčane elektrane.

U 2023. godini ugovoreno je 167.766,50 eura za izvođenje radova i 4.200,00 eura za usluge nadzora nad izgradnjom, čime su ostvarene uštede. Na visinu sredstava utjecalo je i uvođenje stope PDV-a od 0% na navedene vrste ulaganja. Radovi su započeli u 2023. godini, a biti će završeni u prvom kvartalu 2024. godine. Ukupno planirana sredstva iznose 241.000 eura jer se troškovi najprije financiraju iz namjenskih sredstava (172.000 eura), a sredstva Fonda u visini 40 posto ukupne investicije će biti refundirana po završetku svih planiranih aktivnosti.

Pokazatelji rezultata

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Instalirana fotonaponska elektrana za proizvodnju električne energije | Osigurana ušteda u troškovima opskrbe električnom energijom | % | 0 | Lučka uprava Ploče | 100 | - | - |

K810093 KIBERNETIČKA SIGURNOST U HRVATSKOM POMORSKOM PROMETU-CYSCROMS

Zakonske i druge pravne osnove

- Ugovor o sufinanciranju

- Konzorcijski ugovor

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| K810093 | 00 | 3.080 | 480.540 | 190.540 | 7.520 | 15601,9 |

Projekt CYSCROMS (Cyber safety in Croatian maritime transport sector) odobren je u 2023. godini u okviru poziva DIGITAL-ECCC-2022-CYBERY-03, program Digitalna Europa (DIGITAL), „Podrška implementaciji NIS Direktive i nacionalnih strategija kibernetičke sigurnosti u pomorstvu”. Projektni koordinator projekta je Ministarstvo mora, prometa i infrastrukture. Projekte aktivnosti traju 36 mjeseci, a započele su u zadnjem kvartalu 2023. godine. Vrijednost ugovora s Lučkom upravom Ploče iznosi 834.948,68 €, pri čemu sredstva EU iznose 50% vrijednosti ulaganja.

Projekt je od strateške važnosti za daljnje usklađivanje direktiva i nacionalnih strategija kibernetičke sigurnosti u pomorstvu s NIS direktivom. Projektom su obuhvaćeni gotovo svi operateri kritičnih infrastruktura u hrvatskom pomorskom prometu, a Ministarstvo predstavlja hrvatsko nadležno tijelo za sigurnost mrežnih i informacijskih sustava u vodnom prometu prema NIS Direktivi.

Projektom se planira podići kibernetička zrelost i otpornost operatera osnovnih usluga u pomorskom sektoru. U sklopu navedenog, planirano je provesti validaciju, pilotiranje i implementaciju tehnologija, alata i IT rješenja, procesa i metoda za praćenje, sprječavanje, otkrivanje i odgovor na kibernetičke incidente, izvršiti nabavu opreme (hardvera i softvera) za osiguranje kibernetičke sigurnosti, provesti ulaganje u informacijsko-komunikacijsku infrastrukturu (pasivna i aktivna komunikacijska mreža, opremanje lokacija za oporavak ili pričuvne lokacije i sl.), te edukaciju djelatnika.

Planirana ulaganja iznose 480.540 eura u 2024. godini, 160.540 eura u 2025. godini i 7.520 eura u 2026. godini. U 2024. godini nabavit će se oprema i softver za potrebe sekundarne DR lokacije s ciljem osiguranja dostupnosti i otpornosti ICT sustava te će se obnoviti postojeća sistemska infrastruktura na primarnoj DC lokaciji. Za ovu su namjenu planirana sredstva u iznosu 265.000 eura. 80.000 eura će se uložiti u sustav za sigurnosnu analitiku i forenziku mrežnog prometa, sustav za visoku dostupnost i sigurnosnu zaštitu web aplikacijskog prometa i uspostavu testne i razvojne okoline, sigurnosno odijeljene od produkcijske okoline. Preostali iznos od 135.540 eura će biti utrošen na plaće članova tima za provedbu projekta, službena putovanja, edukacije i promidžbu. U 2025. godini uložit će se 175.000 eura u uspostavu Cloud DR lokacije s replikacijom prema primarnoj DC lokaciji, uključujući sigurnosne autentifikacijske i enkripcijske sustave, sustav za sigurnosnu analitiku i forenziku mrežnog prometa, sustav za autentifikaciju, autorizaciju i bilježenje pristupa na mrežnu infrastrukturu, uključujući 2FA autentifikaciju korisnika, sustav za visoku dostupnost i sigurnosnu zaštitu web aplikacijskog prometa i uspostavu testne i razvojne okoline, sigurnosno odijeljene od produkcijske okoline, a preostali iznos od 15.540 eura će biti utrošen na plaće članova tima za provedbu projekta, službena putovanja i promidžbu, dok su u 2026. godini planirani rashodi plaća, službenih putovanja i promidžbe u visini 7.520 eura.

Pokazatelji rezultata

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Ulaganje u ICT kritičnu infrastrukturu s ciljem povećanja kibernetičke sigurnosti i otpornosti (godišnja vrijednost) | Nabava napredne opreme za potrebe sprječavanja kibernetičkih napada i povećanja kibernetičke sigurnosti, alata i podatkovne infrastrukture | broj | 0 | Lučka uprava Ploče | 6 | 4 | - |

T810075 PROJEKT INTEGRACIJE TRGOVINE I TRANSPORTA - OTPLATA ZAJMOVA SVJETSKE BANKE (IBRD)

Zakonske i druge pravne osnove

- Zakon o pomorskom dobru i morskim lukama, članci 60., 61, 62, i 63.

- Ugovor o jamstvu i Ugovor o Zajmu br. 7410-HR koji je potpisan dana 20. 11. 2006. godine između Republike Hrvatske i Svjetske banke (IBRD) u iznosu od 58,8 milijuna eura za financiranje Projekta integracije trgovine i transporta u luci Ploče i Ugovor za dodatno financiranje br. 8077-HR potpisan je 29.6.2011. g. u iznosu od 50.000.000 eura, od kojeg je utrošeno 46.987.561,06 eura.

- na temelju Ugovora o jamstvima Vlade RH po Ugovorima o Zajmovima br. 7410-HR i 8077-HR sa Svjetskom bankom, a što je posebno definirano u točki f) Pisma o razvojnoj politici za Luku Ploče, Vlada Republike Hrvatske se je obvezala pružiti potporu u razdoblju otplate navedenih Zajmova

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| T810075 | 155.338 | 4.137.935 | 6.625.869 | 6.425.869 | 6.225.869 | 160,1 |

Lučka uprava Ploče treba potporu iz Proračuna RH za otplatu Zajma tijekom razdoblja otplate od 2023. do 2034. godine jer je razdoblje otplate glavnice mnogo kraće od ekonomskog vijeka trajanja imovine koja se financirala iz zajmova (ekonomski vijek 50 godina). Drugi značajan razlog za potporama su financijska i gospodarska kriza u svijetu koja se značajno odrazila na promet roba i na gospodarstva u okruženju luke zbog čega je ostvareni promet roba značajno manji od očekivanog u vrijeme pripreme Projekta Integracije trgovine i transporta u 2005. i 2006. godini.

Zajam 7410-HR je u potpunosti podmiren u 2021. godini. Stanje duga po Zajmu 8077-HR na dan 30. lipnja 2023. godine iznosi 46.987.561,06 eura. Prva otplata dospijeva 15. studenog 2023. godine, a zadnja 15. svibnja 2034. godine. Lučka uprava Ploče otplaćuje glavnicu Zajma uz potporu iz Proračuna RH, a kamate podmiruje iz proračunskih i namjenskih sredstava.

Glavni projekti koji su se financirali kroz oba Zajma su: Kontejnerski terminal, Terminal rasutih tereta, Ulazni terminal, ostala lučka infrastruktura i informacijski sustav lučke zajednice PCS. Prihodi od Projekta Integracije trgovine i transporta osigurani su putem potpisanih ugovora o koncesijama i to: Ugovor o koncesiji za izgradnju, poslovanje, upravljanje i razvoj Kontejnerskog terminala u Luci Ploče od 18. siječnja 2010. godine na razdoblje do 13. kolovoza 2042. godine s mogućnošću produljenja do 13. kolovoza 2055. godine (Terminal stavljen u upotrebu u veljači 2011. godine) i Ugovor o koncesiji za izgradnju, poslovanje, upravljanje i razvoj Terminala za rasute terete u Luci Ploče od 18. siječnja 2010. godine na razdoblje do 13. kolovoza 2055. godine (Terminal je u uporabi od 1.9.2019.).

Temeljem koncesijskih naknada i lučkih pristojbi procjenjuje se povrat uloženog u ovaj Projekt tijekom trajanja koncesijskih ugovora. Financijski cilj Projekta Integracije trgovine i transporta je da Lučka uprava Ploče postane samofinancirajuća organizacija koja neće trebati potporu iz Proračuna RH te će moći sama financirati svoj budući razvoj.

U promatranom razdoblju planirano je podmirenje glavnice Zajma br. 8077-HR u iznosu 4.275.869 eura godišnje i plaćanje kamata iz proračunskih i namjenskih sredstava u iznosu 2.350.000 eura u 2024. godini, 2.150.000 eura u 2025. godini i 1.950.000 eura u 2026. godini.

Pokazatelji rezultata

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Postotak pokrivenosti godišnjih obveza za otplatu zajma | Pokrivanje svih godišnjih obveza proizašlih iz zajma | % | 0 | Lučka uprava Ploče | 100 | 100 | 100 |